วางแผนจัดสรรน้ำเพื่อสนับสนุนการเพาะปลูกพืชฤดูแล้งที่กำลังจะมาถึง คาดปีนี้สามารถส่งน้ำให้พื้นที่เพาะปลูกได้เต็มพื้นที่
นายประพิศ จันทร์มา อธิบดีกรมชลประทาน เปิดเผยว่า ขณะนี้เหลือระยะเวลาอีกประมาณ 1 อาทิตย์เศษๆ จะสิ้นสุดฤดูฝนยกเว้นภาคใต้ ตามประกาศของกรมอุตุนิยมวิทยา โดยในช่วงฤดูฝนที่ผ่านมา พื้นที่ภาคเหนือ ภาคตะวันออกเฉียงเหนือ ภาคตะวันออกและภาคกลาง ได้รับผลกระทบจากอิทธิพลของพายุดีเปรสชันและร่องมรสุมหลายครั้ง ส่งผลให้เกิดฝนตกหนักถึงหนักมากกระจายตัวเกือบทั่วประเทศ ส่งผลให้ปริมาณในแม่น้ำสายหลักและลำน้ำสาขาเพิ่มสูงขึ้นอย่างต่อเนื่อง แต่ในขณะเดียวกันก็ส่งผลดีต่อปริมาณน้ำในอ่างเก็บน้ำต่างๆ มีปริมาณน้ำเกือบเต็มอ่างฯ ทำให้มีปริมาณน้ำต้นทุนสำหรับสนับสนุนกิจกรรมการใช้น้ำในช่วงฤดูแล้งนี้อย่างเพียงพอปัจจุบัน (23 ต.ค.65) อ่างเก็บน้ำขนาดใหญ่และขนาดกลางทั่วประเทศ มีปริมาณเก็บกักรวมกันทั้งสิ้น 64,066 ล้าน ลบ.ม. หรือคิดเป็นร้อยละ 84 ของความจุอ่างฯรวมกัน เป็นใช้การได้ 40,141 ล้าน ลบ.ม. กรมชลประทาน ได้วางแผนการบริหารจัดการน้ำในช่วงแล้งปี 2565/66 โดยแบ่งตามลำดับความสำคัญ เน้นน้ำเพื่อการอุปโภคบริโภคและรักษาระบบนิเวศ ส่วนการเกษตรจะบูรณาการร่วมกับหน่วยงานท้องถิ่น กลุ่มผู้ใช้น้ำ รวมทั้งเครือข่ายชลประทาน ในการวางแผนบริหารจัดการน้ำให้สอดคล้องกับความต้องการของเกษตรกร เพื่อให้เกษตรกรมีน้ำใช้เพาะปลูกอย่างเพียงพอ โดยเฉพาะพื้นที่ที่ถูกน้ำท่วมในช่วงฤดูฝนที่กำลังจะสิ้นสุดลง ช่วยลดความเสียหายต่อผลผลิตและบรรเทาปัญหาการขาดแคลนน้ำตลอดช่วงแล้งได้อีกด้วย